*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 18ης Ιουλίου 1989

περί αποδοχής από την Κοινότητα της προσφοράς συμπληρωματικής ποσόστωσης καπελάνου εκ μέρους της Γροιλανδίας

(89/445/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 170/83 του Συμβουλίου της 25ης Ιανουαρίου 1983 περί θεσπίσεως κοινοτικού καθεστώτος διατηρήσεως και διαχειρίσεως των αλιευτικών πόρων (1), όπως τροποποιήθηκε από την πράξη προσχώρησης του 1985, και ιδίως το άρθρο 11,

την αλιευτική συμφωνία μεταξύ της Ευρωπαϊκής Οικονομικής Κοινότητας, αφενός, και της κυβέρνησης της Δανίας και της τοπικής κυβέρνησης της Γροιλανδίας, αφετέρου (2), και ιδίως το άρθρο 8 παράγραφος 1,

την πρόταση της Επιτροπής,

Εκτιμώντας:

ότι, με το ψήφισμα της 3ης Νοεμβρίου 1976 επί ορισμένων εξωτερικών απόψεων για τη δημιουργία μια ζώνης αλιείας 200 ναυτικών μιλίων στην Κοινότητα από την 1η Ιανουαρίου 1977 (3), το Συμβούλιο συμφώνησε ότι η απόκτηση και η διατήρηση δικαιωμάτων για τους αλιείς της Κοινότητας στα ύδατα των τρίτων χωρών πρέπει να διασφαλίζονται από κατάλληλες κοινοτικές συμφωνίες·

ότι η εν λόγω συμφωνία και το πρωτόκολλο για τους όρους σχετικά με την αλιεία μεταξύ της Ευρωπαϊκής Οικονομικής Κοινότητας, αφενός, και της κυβέρνησης της Δανίας και της τοπικής κυβέρνησης της Γροιλανδίας, αφετέρου (4), καθορίζουν τις ποσοστώσεις αλιείας που χορηγούνται στην Κοινότητα στα ύδατα της Γροιλανδίας·

ότι, σύμφωνα με το άρθρο 8 παράγραφος 1 της εν λόγω συμφωνίας, οι υπεύθυνες για τη Γροιλανδία αρχές δίνουν ειδική προτεραιότητα στην Κοινότητα όσον αφορά τις πρόσθετες δυνατότητες αλιευμάτων που υπερβαίνουν το αλιευτικό δυναμικό του στόλου της Γροιλανδίας και τις ετήσιες ποσοστώσεις που έχουν συμφωνηθεί για την Κοινότητα, βάσει των πρωτοκόλλων που αναφέρονται στο άρθρο 2 παράγραφος 1 της συμφωνίας λαμβάνοντας υπόψη τόσο τα ιδιαίτερα συμφέροντα της Κοινότητας όσον αφορά την εκμετάλλευση των συγκεκριμένων αποθεμάτων όσο και τη συμβολή της στη διατήρησή τους και τη συμμετοχή της στην ανάπτυξη της Γροιλανδίας·

ότι, σύμφωνα με το άρθρο 3 του ανωτέρω πρωτοκόλλου, η χρηματική αντιστάθμιση προσαρμόζεται στη διάρκεια κάθε έτους κατ' αναλογία, υπολογιζόμενη με βάση ισοδύναμο γάδου, των συμπληρωματικών ποσοστώσεων που παραχωρούνται στην Κοινότητα δυνάμει του άρθρου 8 παράγραφος 1 της συμφωνίας·

ότι οι τοπικές αρχές της Γροιλανδίας, με επιστολή της 19ης Μαΐου 1989, προσέφεραν στην Κοινότητα συμπληρωματική ποσόστωση καπελάνου στα ανοικτά της Γροιλανδίας, για το 1989, σύμφωνα με τα προαναφερόμενα άρθρα της συμφωνίας και του πρωτοκόλλου·

ότι είναι προς το συμφέρον της Κοινότητας να δεχθεί τη προσφορά αυτής της συμπληρωματικής ποσόστωσης για το 1989,

ΑΠΟΦΑΣΙΖΕΙ:

Άρθρο μόνο

Εξουσιοδοτείται η Επιτροπή να δεχθεί την προσφορά συμπληρωματικής ποσόστωσης 8 000 τόνων καπελάνου στα ανοικτά της ανατολικής Γροιλανδίας έναντι αντιστάθμισης, όπως προβλέπεται στο άρθρο 3 παράγραφος 3 του πρωτοκόλλου για τους όρους αλιείας.

Βρυξέλλες, 18 Ιουλίου 1989.

Για το Συμβούλιο

Η Πρόεδρος

E. CRESSON

(1) ΕΕ αριθ. L 24 της 27. 1. 1983, σ. 1.

(2) ΕΕ αριθ. L 29 της 1. 2. 1985, σ. 9.

(3) ΕΕ αριθ. C 105 της 7. 5. 1981, σ. 1.

(4) ΕΕ αριθ. L 29 της 1. 2. 1985, σ. 14.